CELEX: 32020R1040
Language: lv
Date: 2020-07-15 00:00:00
Title: Eiropas Parlamenta un Padomes Regula (ES) 2020/1040 (2020. gada 15. jūlijs), ar ko groza Regulu (ES) 2016/1628 attiecībā uz tās pārejas noteikumiem, lai risinātu Covid-19 krīzes ietekmi (Dokuments attiecas uz EEZ)

17.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 231/1
               
            
         EIROPAS PARLAMENTA UN PADOMES REGULA (ES) 2020/1040
         (2020. gada 15. jūlijs),
         ar ko groza Regulu (ES) 2016/1628 attiecībā uz tās pārejas noteikumiem, lai risinātu Covid-19 krīzes ietekmi
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Eiropas Parlamenta un Padomes Regula (ES) 2016/1628 (3) nosaka prasības attiecībā uz dažādu kategoriju autoceļiem neparedzētas mobilās tehnikas motoru gāzveida un daļiņveida piesārņotāju emisiju robežvērtībām un ES tipa apstiprināšanas procedūrām.
                  
               
                     (2)
                  
                  
                     Jaunajām emisiju robežvērtībām, kas Regulā (ES) 2016/1628 minētas kā “V posms”, piemērojamie datumi ir noteikti, lai sniegtu izgatavotājiem skaidru un visaptverošu informāciju un pietiekamu laikposmu pārejai uz V posmu, tajā pašā laikā būtiski mazinot administratīvo slogu apstiprinātājām iestādēm.
                  
               
                     (3)
                  
                  
                     Covid-19 uzliesmojums ir izraisījis traucējumu kritisko daļu un sastāvdaļu piegādes ķēdē, kura dēļ aizkavējušies motori un tehnika, kas aprīkota ar tiem motoriem, kuri atbilst mazāk stingrām emisiju robežvērtībām nekā V posma robežvērtības un kuri ir jālaiž tirgū pirms Regulā (ES) 2016/1628 noteiktajiem datumiem.
                  
               
                     (4)
                  
                  
                     Covid-19 uzliesmojuma radīto traucējumu rezultātā ir ļoti iespējams, ka autoceļiem neparedzētas mobilās tehnikas izgatavotāji, kas Regulā (ES) 2016/1628 minēti kā “oriģinālā aprīkojuma izgatavotāji” vai “OAI”, nespēs nodrošināt to, ka attiecībā uz motoriem un tehniku, kas aprīkota ar šiem motoriem, kam piemēro pārejas laiku saskaņā ar Regulu (ES) 2016/1628, tiek ievēroti minētajā regulā noteiktie termiņi, šiem izgatavotājiem neciešot nopietnu ekonomisko zaudējumu.
                  
               
                     (5)
                  
                  
                     Ņemot vērā pašreizējos apstākļus un lai nodrošinātu iekšējā tirgus netraucētu darbību, lai nodrošinātu juridisko noteiktību un lai izvairītos no iespējamiem tirgus traucējumiem, ir nepieciešams pagarināt dažus Regulas (ES) 2016/1628 pārejas noteikumus.
                  
               
                     (6)
                  
                  
                     Ņemot vērā to, ka pārejas noteikumu pagarinājumam nebūs ietekmes uz vidi, jo attiecīgie pārejas motori jau ir saražoti, kā arī to, ka ir grūti precīzi paredzēt Covid-19 traucējumu izraisīto kavējumu precīzu ilgumu, attiecīgo pārejas laiku pagarinājumam vajadzētu būt 12 mēnešiem.
                  
               
                     (7)
                  
                  
                     Ņemot vērā to, ka šīs regulas mērķi, proti, pagarināt dažus Regulas (ES) 2016/1628 pārejas noteikumus, nevar pietiekami labi sasniegt atsevišķās dalībvalstīs, bet tā darbības mēroga vai iedarbības dēļ minēto mērķi var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību (“LES”) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (8)
                  
                  
                     Ņemot vērā steidzamību, ko radījuši Covid-19 uzliesmojuma izraisītie ārkārtas apstākļi, tika uzskatīts par lietderīgu paredzēt izņēmumu attiecībā uz astoņu nedēļu laikposmu, kas minēts LES, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokola Nr. 1 par valstu parlamentu lomu Eiropas Savienībā 4. pantā.
                  
               
                     (9)
                  
                  
                     Tādēļ Regula (ES) 2016/1628 būtu attiecīgi jāgroza.
                  
               
                     (10)
                  
                  
                     Ņemot vērā to, ka Regulā (ES) 2016/1628 noteiktajam pārejas laikam konkrētām motoru apakškategorijām jābeidzas 2020. gada 31. decembrī un ka OAI līdz 2020. gada 30. jūnijam bija jāizgatavo autoceļiem neparedzēta mobilā tehnika, kas aprīkota ar minēto apakškategoriju pārejas motoriem, šai regulai būtu jāstājas spēkā steidzamības kārtā dienā, kad to publicē Eiropas Savienības Oficiālajā Vēstnesī, un tā būtu jāpiemēro no 2020. gada 1. jūlija. Šādas piemērošanā pamatā ir Covid-19 uzliesmojuma neparedzamais un pēkšņais raksturs, kā arī nepieciešamība nodrošināt OAI tiesisko noteiktību un vienlīdzīgu attieksmi neatkarīgi no tā, vai tie izgatavo autoceļiem neparedzētu mobilo tehniku pirms vai pēc šīs regulas spēkā stāšanās dienas,
                  
               IR PIEŅĒMUŠI ŠO REGULU.
         
            1. pants
            Regulas (ES) 2016/1628 58. pantu groza šādi:
            
                        1)
                     
                     
                        panta 5. punktu groza šādi:
                        
                                    a)
                                 
                                 
                                    otro daļu aizstāj ar šādu:
                                    “Attiecībā uz NRE kategorijas apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris, dalībvalstis atļauj pagarināt pārejas laiku un 18 mēnešu laikposmu, kas minēts pirmajā daļā, par papildu 12 mēnešiem tiem OAI, kuru kopējais ražošanas apjoms gadā ir mazāks nekā 100 autoceļiem neparedzētu mobilās tehnikas vienību, kas aprīkotas ar iekšdedzes motoriem. Minētā kopējā gada ražošanas apjoma aprēķina nolūkā visus OAI, kas ir vienas un tās pašas fiziskās vai juridiskās personas kontrolē, uzskata par vienu OAI.”;
                                 
                              
                                    b)
                                 
                                 
                                    trešo daļu aizstāj ar šādu:
                                    “Attiecībā uz NRE kategorijas apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris un kurus izmanto autoceltņos, pārejas laiku un 18 mēnešu laikposmu, kas minēts pirmajā daļā, pagarina par 12 mēnešiem.”;
                                 
                              
                                    c)
                                 
                                 
                                    pievieno šādu daļu:
                                    “Visu apakškategoriju motoriem, kuriem III pielikumā noteiktais datums V posma motoru laišanai tirgū ir 2019. gada 1. janvāris, izņemot ceturtajā daļā minētos motorus, pārejas laiku un 18 mēnešu laikposmu, kas minēts pirmajā daļā, pagarina par 12 mēnešiem.”;
                                 
                              
                  
                        2)
                     
                     
                        panta 7. punktā pievieno šādu apakšpunktu:
                        
                                    “d)
                                 
                                 
                                    36 mēneši no III pielikumā norādītās piemērojamās dienas motoru laišanai tirgū gadījumā, kas norādīts 5. punkta piektajā daļā.”
                                 
                              
                  
         
            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 1. jūlija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 15. jūlijā
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētāja
               
               J. KLOECKNER
            
         
         
            (1)  2020. gada 11. jūnija atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2020. gada 10. jūlija nostāja (Oficiālajā Vēstnesī vēl nav publicēta) un Padomes 2020. gada 14. jūlija lēmums.
         
            (3)  Eiropas Parlamenta un Padomes Regula (ES) 2016/1628 (2016. gada 14. septembris) par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).